ÜHENDUS KODUKANT HIIUMAA

LIIKMETE ÜLDKOOSOLEK

Valgu seltsimajas 29.12.2018

Koosoleku algus: 17.00

Koosoleku lõpp: 19.00

Koosolekust osavõtjad: vt registreerimislehte

Koosolekut juhatas Ester Tammis

Koosolekut protokollis Heli Üksik

PÄEVAKAVA:

1. Aasta pärast haldusreformi. Kuidas edasi? Hiiumaa Kodukant juhatuse liige ester Tammis Eesti Külaliikumine Kodukant küsitluse ja Käärikul toimunud LEADER-konverentsi põhjal
2. KOP projekt „Külavanemad kui kogukonnaliidrid on partnerid omavalitsusele“. Ester Tammis
3. Kogukondlikust turvalisusest. Projekt Turvaline Hiiumaa küla (osaline toetus). Ester Tammis
4. EV100 igas külas jätkun 2019. aasta augustikuuni. Mis teoksil?
5. Konkurss Aasta küla 2019 Hiiumaal
6. Eesti külade Maapäevast
7. Eesti külaliikumise uued suunad

**Päevakorrapunkt 1**

**Aasta pärast haldusreformi. Kuidas edasi?**

Hiiumaa Kodukant juhatuse liige Ester Tammis Eesti Külaliikumine Kodukant küsitluse ja Käärikul toimunud LEADER-konverentsi põhjal

***Ester Tammis*** tõdes, et on hea, et Hiiumaal on osavallad (harjumiseks).
Eesti Külaliikumine Kodukant küsitlusele oli vastajaid üle 220 kogu vabariigist. Küsitluse vastuste põhjal on üldiselt läinud asi keerulisemaks, küla on jäänud kaugele ja külasid ei kaasata. Kõige suurem mure on teed, transport, sotsiaalküsimused ja ebakindlus tuleviku osas. Kodukandi arvamusel on külavanem oluline. Külavanemal võiks/peaks olla kulud hüvitatud. Hiiumaa valla uues arengukavas on külavanemate teema sees.

Toimus arutelu külavanemate teemal.

***Ester Tammis:*** Kui hakkame külavanemate teemaga tegelema, siis kuidas saame kaasata volikogu liikmeid ja vallavalitsuse ametnikke?

***Agu Kohari:*** kas osavallakogu ei peaks olema vahelüli küla ja vallavalitsuse vahel?

***Ester Tammis:*** peaks, aga praegu ei toimi. Peame ise olema võimalikult aktiivsed ja inimesi kaasama.

***Heli Üksik:*** tuletan meelde, etenne valimisi, kui kohtusime siinsamas Kuristes kandidaatidega, andsime praegusele vallavanemale edasi soovi, et vallas oleks olemas inimene (ametnik), kes tegeleks külaga ja laiemalt ka MTÜ-dega, aga seda siiani ei ole. Vaja oleks ühte konkreetset inimest, kelle poole saab pöörduda ja kes aitaks probleeme lahendada.

***Ester Tammis***: Külade päeva asemel külade konverents? Kuidas saada kodudest välja inimesed?

***Agu Kohari:*** tähtis on teema ja lektor. See toob inimesed välja. Pakun välja Ulf Johansseni.

***Ingrid Purge:*** mis ajaks teeme vallale selle ettepaneku ja meeldetuletuse?

***Ester Tammis:*** kui jõuame, siis 10. jaanuariks ja teeme seda pöördumise vormis.

***Viktor Rõbtšenko*** täpsustas, et pöördumine võiks olla stiilis, et kelle poole võiksime pöörduda kui meil on külas mingi probleem.

**Otsustati**: Võtta saadud info teadmiseks ja koostada Hiiumaa Vallavalitsusele pöördumine küladega tegeleva spetsilisti küsimuses.

**Päevakorrapunkt 2**

**KOP projekt „Külavanemad kui kogukonnaliidrid on partnerid omavalitsusele“**

Ettekandja Ester Tammis

Ester Tammis andis ülevaate projektist. Projekti tegevuste raames soovime jõuda kogukonnas kokkuleppele, kuidas jõuab külade hääl omavalitsuse tasandile ja toimub tulemuslik koostöö omavalitsustega.

Projekti tegevusteks on õppereis Rapla- ja Pärnumaale, et vaadata ja kuulda mida ja kuidas seal külavanemad teevad.

**Otsustati:** võtta saadud info teadmiseks.

**Päevakorrapunkt 3**

**Kogukondlikust turvalisusest. Projekt Turvaline Hiiumaa küla (osaline toetus)**

Infot projekti tegevuste kohta jagas Ester Tammis.

Peamiseks teemas on, et kuidas vältida koduseid traumasid – tööriistade käsitlemine, lohakalt hoitud kemikaalid, koristamata hoiupaigad jne. Koostöös meditsiinitöötajaga (Anu Kutser) toimuvad teabepäevad kuues külamajas. Projekti rahastus on osaline – 660 eurot esmaabikoolituste läbiviimiseks ja transpordikuludeks.

Aga kui juba kokku saame, siis saame ka muud jutud ära rääkida.

**Otsustati:** võtta saadud info teadmiseks ning aktiivselt osaleda projekti tegevustes

**Päevakorrapunkt 4**

**EV100 igas külas jätkub 2019. aasta augustikuuni. Mis teoksil?**

Infot jagas Hiiumaa maakondlik koordinaator Heli Üksik

***Heli Üksik*** andis ülevaate maakondlike koordinaatorite kokkusaamisel räägitust. 2019. aastal EV100 igas külas tegevused jätkuvad kuni augusti lõpuni, aga kingitusi võib teha kuni 2. veebruarini 2020. Kui keegi plaanib teha kingitust peale augusti 2019 lõppu, siis need plaanid peaks olema teada ikkagi augusti lõpuks (täpne kuupäev ei pea olema, küll aga kingituse tegemise orienteeruv aeg), et oleks teada plaadisoov. Projektitegevustest tehakse kokkuvõte Maapäeval juuli lõpus. Esialgselt on plaan panna kõigi kingituste plaatide paberkoopiad suurele seinale Eesti kaardile ja hiljem anda need hoiule ERMi. Kõik kingituste tegijad kutsutakse ka suurele vastuvõtule, kus loodetavasti antakse siis üle ka plaadiga koos käiv sertifikaat. Hiiumaal tehti 2018. aastal 5 kingitust ja lisaks oli Käinas I Öölaulupidu. 2019. aastaks on praegu teada 5 kingituste tegijat, aga plaate tellisime igaks juhuks 10 – seega jagage palun infot kingitegemiste võimaluste kohta!

**Otsustati:** võtta saadud info teadmiseks

**Päevakorrapunkt 5**

**Konkurss Aasta küla 2019 Hiiumaal**

***Viktor Rõbtšenko*** andis infot ja tutvustas Aasta küla ankeeti, mis on vaja esitada 1. märtsiks.

***Ester Tammis:*** olen teinud ettepaneku kandideerida Putkaste külaseltsile ja Ingrid Purgele, kus ja kelle eestvedamisel on toimunud laadad, spordivõistlused, talgud, öölaulupidu jne. Iga küla võiks selle pakkumise peast läbi lasta (ankeedi ära täita), et saada selgust oma küla tasemest ja seisust.
***Heli Üksik:*** info tuleks panna ajalehte Hiiumaa Teataja ja võimalusel tasuta ka Hiiu Lehte

**Otsustati:** võtta saadud info teadmiseks ja juhatusel selgitada võimalusi info avaldamiseks ajakirjanduses.

**Päevakorrapunkt 6**

**Eesti külade Maapäevast**

***Ester Tammis***: Eesti külade Maapäev toimub juuli viimasel nädalavahetusel Räpinas Põlvamaal. Delegatsiooni suuruseks maakonnast on max 20 inimest ja osalustasu suurus (60 eurot inimene) kinnitatakse Kodukandi üldkogul 12. jaanuaril Sakas. Peame hakkama mõtlema delegatsiooni moodustamise peale, lisaks esimese õhtu maakonna maitsete laud – mida sinna kaasa võtta ja teistele pakkuda.

Oleks tore, kui saaksime 12. jaanuaril toimuvale Kodukandi Üldkogule kaasa ka inimese vallavalitsusest.

**Otsustati:** võtta saadud info teadmiseks

**Päevakorrapunkt 7**

**Eesti külaliikumise uued suunad**

***Ester Tammis***, MTÜ Eesti Külaliikumine Kodukant juhatuse liikmena, andis ülevaate koostööst MTÜ Eesti Külaliikumine Kodukant, Eesti Leader Liit ja Eesti Põllumajandus – Kaubanduskoja vahel ning üle Eestilisest maal elamise päevast 29.09.2019.

**Otsustati:** võtta saadud info teadmiseks

Päevakorraväliselt toimus arutelu teemal mida külad tahavad? – koolitused, teenused?

***Kristi Ugam:*** igas külamajas võiks/peaks olema kasvõi 0,.. kohaga majaperenaine, et maja oleks avatud.

***Ester Tammis*** pakkus välja, et külamajad võiks pakkuda kohalikku toitu ja giiditeenust.

Toimus arutelu võimalusest külamajades pakkuda suvel möödasõitjatele kohalikku toitu ja kohalikku elu tutvustavat giiditeenust.

Leiti, et külad võiks/peaks koguma kohalikku pärandkultuuri, mis praegu on veel füüsiliselt olemas ja mille kohta on praegu veel olemas teave. Võiks mõelda LEADER projekti peale selle teemal.

Koosoleku juhataja: Ester Tammis

Protokollija: Heli Üksik